ખોટા મેસેજ ફેલાતા રોકવા WhatsAppને સરકારે ચેતવણી આપી | Vyaapaar Samachar
ખોટા મેસેજ ફેલાતા રોકવા WhatsAppને સરકારે ચેતવણી આપી
gadgets | July 04, 2018, 11:42 AM | updated July 04, 2018, 12:28 PM
નવી દિલ્હી: દેશભરમાં બાળકોની ચોરીના કારણે ટોળા દ્વારા હિંસા થઇ રહી છે ત્યારે સરકારે WhatsAppને પણ બેજવાબદાર અને ભડકાઉ મેસેજ પર લગામ રાખવાની ચેતવણી આપી છે. કેન્દ્ર સરકારે WhatsAppને આકરા શબ્દોમાં જણાવ્યું છે કે, WhatsApp જેવા સોશિયલ મીડિયા પ્લેટફોર્મ પર સતત ખોટા અને નકલી મેસેજ મોકલવામાં આવી રહ્યા છે જેના કારણે અનેક નિર્દોષોનો ભોગ લેવાઈ ગયો છે. ઇલેક્ટ્રોનિક્સ અને આઈટી મંત્રાલયે સત્તાવાર નિવેદન જારી કરીને જણાવ્યું છે કે, ફેસબૂકની માલિકીની કંપની WhatsApp પણ જવાબદારીમાંથી છટકી શકે નહીં.
મહારાષ્ટ્ર, ગુજરાત, ત્રિપુરા, આસામ, કર્ણાટક અને પશ્ચિમ બંગાળ જેવા અનેક રાજ્યોમાં ટોળા દ્વારા નિર્દોષોને રહેંસી નાંખવાની અત્યંત કમનસીબ ઘટનાઓ સામે આવી છે. આ ખૂબ જ દુ:ખદ બનાવો છે. WhatsApp જેવા પ્લેટફોર્મનો ઉપયોગ વારંવાર ખોટા સંદેશ પહોંચાડવા માટે કરાઈ રહ્યો છે, જે ખૂબ જ ચિંતાનો વિષય છે.
આ બાબતની વાત કરીને મંત્રાલયે સ્પષ્ટ શબ્દોમાં જણાવ્યું છે કે, WhatsApp સહિતના કોઈ પણ પ્લેટફોર્મ પરથી ખોટા મેસેજ મોકલાતા હોવાની બાબતને અમે અત્યંત ગંભીરતાથી લીધી છે. આ માટે અમે વૉટ્સએપના ઉચ્ચ મેનેજમેન્ટને સૂચન કરીએ છીએ કે, આ પ્રકારની અફવાઓ, ભડકાઉ અને ચોક્કસ હેતુથી તૈયાર કરાયેલા ખોટા સંદેશા ફેલાતા રોકવા માટે જરૂરી પગલાં લે. આ દુષણને રોકવા માટે WhatsApp તાત્કાલિક કોઈ ટેક્નોલોજીની પણ મદદ લે.
આ ઉપરાંત મંત્રાલયે કહ્યું હતું કે, આ ઉપરાંત અમે કાયદાની મદદથી પણ આ પ્રકારની હિંસા ફેલાવતા ગુનેગારો સુધી પહોંચીશું. કેટલાક લોકો ફક્ત અરાજકતા ફેલાવવા સતત WhatsApp પર ખોટી વાતો ફેલાવી રહ્યા છે, અને ઘણાં સમયથી WhatsApp પર ખોટા મેસેજ ફોરવર્ડ કરવાના દુષણમાં વધારો થયો છે
છેલ્લાં એક જ મહિનામાં સોશિયલ મીડિયામાં બાળકો ચોરવાની અફવાઓ પછી અનેક રાજ્યોમાં ટોળાએ કુલ 28 લોકોની હત્યા કરી દીધી છે. આ મુદ્દે કોંગ્રેસના નેતા કપિલ સિબલે વડાપ્રધાન નરેન્દ્ર મોદી પર પ્રહાર કર્યા હતા. કપિલ સિબલે કહ્યું હતું કે, વડાપ્રધાન 'મન કી બાત'માં ટોળા દ્વારા કરાતી હિંસા ડામવાની વાત કેમ નથી કરતા? આઝાદીના 70 વર્ષમાં દેશમાં આ પ્રકારની હિંસા થઇ નથી. દેશમાં ચારેય તરફ નફરતનું વાતાવરણ છે, જેના કારણે ટોળું અફવાઓ સાચી માનીને નિર્દોષોની હત્યા કરી રહ્યું છે. આ પ્રકારની ગુનાખોરી સામે પણ સરકાર ચૂપકિદી રાખીને બેઠી છે.